Analysis: เกิดอะไรขึ้นกับ KWEB? ETF หุ้นเทคจีนที่ใหญ่ที่สุดในสหรัฐฯ ร่วงเกิน 42% ล้างผลตอบแทนที่ทำมาตลอด 9 ปี - FINNOMENA
กองทุน ETF หุ้นเทคจีนที่ใหญ่ที่สุดในสหรัฐฯ ร่วงเกิน 42% จนลบล้างผลตอบแทนที่เคยสร้างมาตลอด 9 ปี มันเกิดอะไรขึ้น?
15 มี.ค. 2565

กองทุน ETF หุ้นเทคจีนที่ใหญ่ที่สุดในสหรัฐฯ ร่วงเกิน 42% จนลบล้างผลตอบแทนที่เคยสร้างมาตลอด 9 ปี มันเกิดอะไรขึ้น?
กองทุนดังกล่าวคือ KraneShares CSI China Internet Fund หรือ KWEB กองทุนหุ้นเทคโนโลยีจีนที่ใหญ่ที่สุดในสหรัฐฯ ด้วยมูลค่ากองทุน 4,900 ล้านดอลลาร์ และยังเป็นกองทุนหุ้นจีนที่ใหญ่เป็นอันดับ 2 รองจาก iShares MSCI China ETF
เมื่อวานนี้ (14 มี.ค.) ผลตอบแทนของ KWEB ลดลงมา 11% และร่วงไปถึง 28% ในเวลาเพียง 3 วัน ส่งผลให้ปีนี้กองทุนขาดทุนไปแล้ว 42% ล้างผลตอบแทนทั้งหมดที่เคยสร้างมาตลอด 9 ปี นับตั้งแต่ก่อตั้งในปี 2013
เมื่อมาดูสินทรัพย์ที่ KWEB ลงทุนก็ไม่น่าแปลกใจที่จะขาดทุนหนัก
5 อันดับสินทรัพย์ที่กองทุนลงทุนสูงสุดคือ Tencent, Alibaba, JD.com, Baidu และ Meituan โดยมีสัดส่วนรวมกันสูงถึง 46% อย่างที่รู้กันว่าในปีนี้ หุ้นเทคโนโลยีกลุ่มดังกล่าวปรับตัวลงมาแล้ว 25-50%
โดยปกติแล้วแม้ราคาหุ้นจะร่วงหนัก แต่กองทุน ETF จะยังมีเงินไหลเข้ามาจากนักลงทุนที่เชื่อในกลยุทธ์ลงทุนเพิ่มเมื่อตลาดย่อลงหรือ Buy on dip
แต่ดูเหมือนว่าในเดือน มี.ค. นักลงทุนจะไม่เชื่อมั่นในกลยุทธ์ดังกล่าวแล้ว
นั่นเป็นเพราะว่าหุ้นจีนกำลังเผชิญกับหลายปัจจัยลบที่สั่นคลอนความเชื่อมั่นในตลาด ทั้งความเสี่ยงที่จะถูกถอดออกจากตลาดหุ้นสหรัฐฯ การแพร่ระบาดของโควิดในหลายเมืองของจีน รวมถึงท่าทีของรัฐบาลจีนในสงครามรัสเซีย-ยูเครน
โดยมูลค่าสินทรัพย์ของกองทุน KWEB ลดลงเกือบครึ่งหนึ่งจากจุดสูงสุดในเดือน พ.ย. ที่ระดับ 10,000 ล้านดอลลาร์
ตอนนี้ความเชื่อมั่นในหุ้นจีนเริ่มลดลง จนธนาคารระดับโลกอย่าง JPMorgan ได้ปรับลดระดับ (Downgrade) หุ้นจีนทั้งหมด 28 ตัว ที่ซื้อขายในตลาดหุ้นสหรัฐฯ และฮ่องกง โดยระบุว่า หุ้นบริษัทเหล่านี้ไม่สามารถลงทุนได้ในช่วง 6-12 เดือน
Brendan Ahern ผู้จัดการกองทุน KWEB กล่าวว่า อุตสาหกรรมอินเทอร์เน็ตของจีนต้องการแรงกระตุ้นเพื่อดึงดูดให้นักลงทุนกลับมา
ซึ่งแรงกระตุ้นที่จะช่วยฟื้นอุตสาหกรรมในความหมายของผู้จัดการกองทุนนั้น มีตั้งแต่สัญญาณบวกในสงครามรัสเซีย-ยูเครน การซื้อหุ้นคืนของบริษัท ประกาศเปลี่ยนจากบริษัทมหาชนไปเป็นเอกชน รวมถึงการที่บริษัทแม่ Spin-Off ดันบริษัทลูกเข้าสู่ตลาดหุ้น
ท่าทีล่าสุดของ Krane Funds คือในวันศุกร์ที่ผ่านมา (11 มี.ค.) บริษัทได้ประกาศแผนแปลงการถือครอง ADRs จีนทั้งหมดไปเป็นการซื้อขายหุ้นในตลาดหุ้นฮ่องกองแทนภายในสิ้นปีนี้ เพื่อลดความเสี่ยงที่หุ้นจีนอาจถูกถอดออกจากตลาดหุ้นสหรัฐฯ
อ้างอิง: https://www.bloomberg.com/news/articles/2022-03-14/largest-china-tech-etf-in-u-s-wipes-out-nine-years-of-gains?srnd=premium-asia&sref=e4t2werz
📌 เพิ่มเติม: รีวิวหุ้นเทคโนโลยีจีน 10 ตัว กับ ETF KWEB: Alpha Investor EP25 ดูรายการได้ที่
KraneShares CSI China Internet ETF (KWEB) คือกองทุนหุ้นจีนที่มีนโนบายการลงทุนในหุ้นกลุ่มเทคโนโลยีอินเตอร์เนตของจีน ที่มีโอกาสเติบโตสูง และมีมูลค่าถูก โดยเฉพาะการมุ่งหาหุ้นที่มีคุณสมบัติคล้ายหุ้นเทคโนโลยีของสหรัฐฯ เช่น Google, Facebook, Twitter, eBay และ Amazon
ปัจจุบัน ราคาของ KWEB ปรับตัวลงมาอย่างหนัก นับจากจุดสูงสุดเมื่อเดือน ก.พ. 2021 จนถึงเดือน มี.ค. 2022 ราคาของ KWEB หายไปแล้วกว่า 70% จากปัจจัยกดดันทั้งในและต่างประเทศ โดยเฉพาะนโยบายจากทางการจีนที่เข้ามาควบคุมหุ้นกลุ่มเทคโนโลยี
สะท้อนให้เห็นคุณสมบัติที่น่าสนใจของหุ้นเทคโนโลยีจีนต้อนนี้คือ การเติบโตสูง ราคาเริ่มถูก แต่มีความเสี่ยงสูงมาก
เพื่อหาโอกาสที่ซ่อนอยู่ จากการปรับตัวลงของตลาดหุ้นจีนในรอบนี้ Alpha Investor จะพาไปรีวิว หุ้นเทคโนโลยีจีน 10 ตัว กับ ETF KWEB ซึ่งประกอบไปด้วย TENCENT, ALIBABA, JD, BAIDU, MEITUAN, KUAISHOU, NETEASE, TRIP, KANZHUN และ PINDUODUO
 ——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Article
Basic
Knowledge
KraneShares
KWEB
Short Content
กองทุนหุ้นจีน
หุ้นจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA